**Valgkomiteens innstilling til forbundsperioden 2025–2028**

**Valgkomiteen har utarbeidet et forslag til nytt forbundsstyre for perioden 2025–2028:**

**Forbundsleder**
Niels Kristensen
Drøbak

[**Klikk her for å se tegnspråkvideo**](https://youtu.be/292R8SmZylY)

Jeg er 54 år gammel, bor i Drøbak og er medlem i NDF Oslo. Valgkomiteen spurte meg om jeg ville stille som forbundsleder for perioden 2025–2028, og jeg takket ja. Jeg har tidligere sittet i forbundsstyret. I 2019 ble jeg valgt som forbundsleder, og jeg ble gjenvalgt i 2022. Jeg var forbundsleder frem til 1. januar 2024, da jeg valgte å ta permisjon fra vervet. Under permisjonen jobbet jeg som foreningskonsulent gjennom prosjektarbeid i Norges Døveforbund.

Jeg føler meg ikke helt ferdig som forbundsleder og har fortsatt mer å gi. Jeg ønsker et tettere samarbeid med lokalforeninger, Norges Døveforbunds Ungdom og seniorer. Jeg vil også jobbe for å styrke menneskerettighetene til vår målgruppe.

**Nestleder**
Camilla Høiberg
Oslo

[**Klikk her for å se tegnspråkvideo**](https://youtu.be/BHuJw_P3j9s)

Jeg bor i Oslo og jobber som administrasjonsdirektør med nasjonalt ansvar for Døvekirken.

Jeg har bred erfaring fra både organisasjonsarbeid til arbeidsgiverrollen. Selv om jeg har sittet i forbundsstyret siden 2016, ser jeg at Norges Døveforbund fortsatt kan ha stor nytte av mine bidrag.

Jeg brenner for å styrke fellesskapet og sosial inkludering for alle aldersgrupper.

**Styremedlem**
Kjetil Skarpeid
Sandefjord

[**Klikk her for å se tegnspråkvideo**](https://youtu.be/NEX1XlAyy08)

Jeg er en sørlending som har bodd litt rundt omkring i Norge på grunn av skole, utdanning og jobb. Det samme som mange andre tegnspråklige har gjort og kanskje fortsatt gjør når de skal gå på skole, finne seg en jobb, eller finne seg selv og sin identitet.

Jeg har jobbet som lærer ved AC Møller skole i mange år, og jobber i dag som tegnspråkkonsulent ved Signo kompetansesenter i Andebu og bor i Sandefjord.

Jeg har høstet erfaringer som blant annet RAFT-leder i studentforeningen i Trondheim, tillitsvalgt i yrkeslivet og som vara og styremedlem i NDF. Jeg føler meg privilegert som har fått muligheten til å delta i ulike tegnspråklige møteplasser, verv og organisasjonsarbeid.

Gjennom studiene og yrkeslivet har jeg møtt mange tegnspråklige og andre som vil lære seg tegnspråk, men samtidig har jeg også blitt fortalt mange ulike historier og livserfaringer på godt og vondt.

Den største forskjellen på før og nå, som jeg opplever, er at tilgangen til språkmiljø, møteplasser, skoletilbud og utdanning for tegnspråklige samt tilbudet til eldre og pleietrengende er altfor dårlig mange steder.

Språkdeprivasjon er også et begrep vi diskuterer titt og ofte. Uten forståelse i samfunnet eller tilgang på språk og gode rollemodeller fører det dessverre til at flere ikke får det de har rett på.

Det kan vi kalle for «det store tegnspråkparadokset»? Vi har nå endelig fått NOU og språkloven, men hvor er miljøene og mulighetene?

Jeg brenner for oss og språket vårt, men vi må gjøre det sammen. Hvis vi samler flest mulig og lager en stor flamme, sånn at «bålet» blir synlig i kommunene og på Stortinget? Jeg ser frem til å møte dere på landsmøtet i Bergen, det er en fin by som jeg tidligere har bodd 6 år i.

**Styremedlem**

Siv Anne Jørås

Levanger

[**Klikk her for å se tegnspråkvideo**](https://youtu.be/4okgch41IJM)

Jeg er 50 år og bor i Levanger, jeg er medlem i NDF Trondheim. Jeg har tidligere jobbet som regnskapsfører og er nå ufør. Jeg ble født KODA, men har fått gradvis redusert hørsel. Jeg har vært en høreapparatbruker, og har i dag CI på begge ører. Jeg har vært integrert i «normalskole», samt elev ved «spesialskole».

Valg av skole førte meg til Briskeby og Oslo. Det som skulle være 3 år i Tigerstaden ble til nesten 30 år på Østlandet, hvor jeg i dag har to voksne barn og et barnebarn. Utrykket «En gang Trønder – alltid Trønder», er ekte, og jeg er nå tilbake i Levanger, omringet av skog, fjell og sjø, sammen med hunden min.

Jeg har utdannelse innenfor økonomi, med arbeidserfaring fra mange år som regnskapsfører, både i organisasjoner og det private næringsliv.

Jeg har mange gode minner med min bestefar og hans bror, som jeg vokste opp med vegg i vegg med. Jeg så hvor mye tegnspråkmiljøet betydde for dem, både i lokallaget, idrettslaget og senere på Døves Aldershjem i Trondheim. I ungdomsårene, på Østlandet, var jeg aktiv iblant annet ODUG og NDU. Fortiden er jeg sekretær i Trondheim Døves Dameforening.

Min erfaring med organisasjoner, frivillige som bedrifter, fra bunn til topp i hierarkiet, har gitt meg muligheten til å tilegne meg kompetanse og erfaringer fra alle ledd. Blant annet startet jeg, sammen med min eksmann, et transportselskap, som fortsatt er i drift. Det viktigste i en organisasjon, ovenfor myndighetene, uansett form – «uten et regnskap har vi ingenting».

Å forholde seg til norsk regelverk, samhandling med myndigheter i ulike instanser, er ofte tungt, og ikke noe som en lærer seg på en dag eller to, det tilegner en seg over tid og mine erfaringer gjennom årene, vil komme NDF til nytte.

**Mine tre hjertesaker:**

* Det våre forfedre har bygd grunnpilarene for, skal bestå og utvikle seg i takt med storsamfunnet.
* Grasrota
* Fysisk og psykisk helse. Styrke og videreutvikle dagens psykiske tilbud.

**Styremedlem**

Astri Frafjord

Stavanger

[**Klikk her for å se tegnspråkvideo**](https://youtu.be/3yuTnVwYVBo)

Jeg kommer fra Stavanger. Jeg er utdannet forsker innen klinisk medisin, med lidenskap for immunologi.

I tillegg til forskerbakgrunnen min har jeg erfaring fra flere ulike områder, blant annet barnehage, grunnskole, videregående skole og tegnspråkopplæring for foreldre med hørselshemmede barn.

Jeg har også vært aktiv i frivillig arbeid i flere år, blant annet i ungdomsklubben i Stavanger samt i NDFU og NDF Stavanger. I NDF Stavanger har jeg hatt verv som styremedlem og nestleder. I tillegg har jeg jobbet som veileder for innvandrere.

Jeg brenner for at alle – uavhengig av hørsel eller bakgrunn – skal ha like muligheter, enten det gjelder eldre, barn, ungdom eller voksne.

Tilgangen på ressurser og tjenester varierer mye fra kommune til kommune, og jeg mener det er viktig å jobbe for mer likeverdige tilbud.

I tillegg engasjerer jeg meg for bedre rettigheter for døve i helsetjenesten. Mange døve møter store kommunikasjonsutfordringer i møte med helsevesenet, og jeg mener det er et stort behov for mer tilrettelagte tjenester.

**Styremedlem**
Ståle Hatleid
Drammen

[**Klikk her for å se tegnspråkvideo**](https://youtu.be/BWyJ34rMZzk)

Jeg er født i starten av det glade 90­–tallet og jeg er i dag bosatt i Drammen sammen med min kone Ditte og våre fire barn i alderen 5–9 år.

Mine interesser faller ikke inn under A4-kategorien der vi finner Liverpool og den slags tøys. Interessen for politikk og samferdsel er stor og dermed er en jobb i jernbanen helt perfekt for meg. Hos Bane NOR er jeg saksbehandler med hovedvekt i forvaltning av jernbaneloven og drift av region Stor-Oslo.

Ingen dag er lik, med lange og hektiske dager. Fagforeningsmann har jeg også blitt takket være lang fartstid i den sektoren, noe som etter hvert har gitt meg noen fine år som tillitsvalgt i Drammen.

I tillegg til overnevnte, brenner jeg for det som faller inn under «likestillingsparaplyen». Selv er jeg født med Ushers syndrom, det kombinert med min oppvekst i et tegnspråklig miljø har formet meg til den jeg har blitt som en døvblind firebarnsfar.

Jeg er særdeles opptatt av at tegnspråkets status i Norge skal være på et høyt nivå der det hører hjemme, i tillegg til at våre rettigheter som døve og døvblinde minst skal være på nivå med det som finnes i samfunnet.

De siste årene har jeg viet mer tid av livet mitt til organisasjonslivet i form av flere styreverv i tillegg til å være leder for råd for personer med funksjonsnedsettelser i Kirken.

Jeg får stor glede av å treffe mennesker og samarbeide med folk med alle mulige bakgrunner og meninger, noe som er genuint i et godt fungerende styre der kjernen i arbeidet står og hviler på å fatte de rette beslutningene.

Norges døveforbund er ryggraden i tegnspråkmiljøet i Norge, og det er en glede å være med på reisen i utfordrende tider. Personen i meg er bevisst på å treffe grasrota i organisasjonen for å bygge kunnskap og høste erfaringer som kommer medlemmene og Norges døveforbund til gode.

**Styremedlem**
Camilla Jøssang Vågen
Stavanger/Trondheim

[**Klikk her for å se tegnspråkvideo**](https://youtu.be/J218TTSMhGU)

Jeg er 32 år gammel. Jeg er født og oppvokst i Stavanger, men bor nå i Trondheim. Jeg jobber som lærer på ungdomstrinnet ved Huseby barneskole A.C. Møller Tegnspråksenter.

Jeg har vært styremedlem i TDUK (Trondheim døves ungdomsklubb), Trondheim Døveforening (TDF) og NDFU (Norges Døveforbunds Ungdom). Etter at jeg ble for gammel for NDFU, gikk jeg videre til styret i Norges Døveforbund.

Jeg har sittet i NDFs forbundsstyre som ungdomsrepresentant de siste tre årene, og jeg føler jeg har mer å gi.

**Jeg brenner for tre saker som henger sammen og er svært viktige for meg:**

* Barn og ungdom
* Skole og utdanning
* Psykisk helse

**1. varamedlem**
Julia Johnsen
Oslo/Harstad

[**Klikk her for å se tegnspråkvideo**](https://youtu.be/LIVyzMiV4EA)

Jeg er 26 år gammel, og regner meg selv som vaskeekte nordlending. Er født døv og har fått operert inn CI på begge sider. Har gått deltid på AC Møller skole i Trondheim hele grunnskolen, både da jeg bodde i Vadsø og da jeg flyttet til Harstad.

Jeg er utdannet jurist, og jobber nå som juridisk rådgiver i en interesseorganisasjon i Oslo. Er ganske «fersk» i gamet, men jeg har vært engasjert i en del linjeforeninger i løpet av studietiden. Jeg har flere år hatt flere verv samtidig, og har trives godt med å følge opp ulike oppgaver i de ulike foreningene.

Jeg har noen kjernesaker jeg gjerne diskuterer i det vide og det brede når det kommer til tegnspråk. For det første er jeg opptatt av tilgang til tegnspråket. Det er sentralt å få tilbud om opplæring i og på tegnspråk, og at denne undervisningen gis av personer med god kompetanse i faget. Det er essensielt å få så god oppfølging som mulig i språket, og det er viktig at tegnspråket ikke utelukkes, for eksempel fordi man har tenkt at man vil ha bedre utbytte av høreapparat ol. uten å støtte seg til dette.

Videre engasjerer tolkesaken meg stort. I Finnmark fikk jeg tolk én gang til én teaterforestilling - og ellers var det ikke mulig å dekke oppdrag i regionen. Da jeg kom til Harstad og fikk to ansatte tolker som fulgte meg gjennom resten av grunnskolen og videregående, så jeg hvor sentralt det er å få informasjon på sitt eget språk. Vi kan ikke ha sosial ekskludering av tegnspråklige, basert på at all kommunikasjon må foregå mellom 8-16.

Jeg er også veldig opptatt av tilgang på et godt tegnspråklig miljø. Det var ikke mange andre tegnspråklige på min alder i nærområdet da jeg var yngre, og det å møtes i tegnspråkundervisningen hadde så utrolig mye å si for meg. Vi trenger gode tegnspråklige arenaer og tilbud for alle aldersgrupper.

**2. varamedlem**

Jim Vold
Vestfold

[**Klikk her for å se tegnspråkvideo**](https://youtu.be/OE3vGsnM01I)

Jeg ønsker å stille opp som varamedlem i Norges Døveforbund. Jeg jobber som lærer, og jeg har mye erfaring fra ulike organisasjoner, både lokalt, nasjonalt og internasjonalt.

Jeg har jobbet mye med saker som angår døve og tegnspråk. I tillegg har jeg erfaring med organisasjonsarbeid og regnskap/økonomi. For det tredje har jeg vært med på å lage en norsk tegnspråkkursbok for Norges Døveforbund. Jeg brenner å jobbe for døve barn og seniorer.

**3. varamedlem**Mia Sveberg
Verdal/Trondheim

[**Klikk her for å se tegnspråkvideo**](https://youtu.be/jQNYy_AIAdk)

Jeg er 26 år gammel og kommer fra Verdal. Jeg bor for tiden i Trondheim hvor jeg jobber innen kultur og spiller curling på landslaget i paracurling.

Jeg er selv coda og tunghørt, og har alltid følt meg mest hjemme i tegnspråkmiljøet gjennom hele oppveksten og enda mere i de siste årene etter å gradvis mistet min egen hørsel.

Selv om jeg bare er 26 år har jeg drevet med organisasjonsarbeid i mange år i lokale, regionale og nasjonale verv som student. I senere tid er jeg leder for NHFU (Norges Handikap Forbund Ungdom) og sitter også i dag i Norges idrettsforbund som styremedlem der.

I NDF har jeg også de siste to årene vært med i mangfoldsutvalget og stortrivdes her. Å komme mere inn på organisasjonen i NDF har vært veldig lærerikt og ønsker å kunne engasjere meg mere inn i NDF for å være med på å gjøre en forskjell for vår målgruppe.

Jeg brenner for at vi i tegnspråkmiljøet fortsatt skal kunne bestå om 20–40 år. For at vi skal kunne gjøre det må vi passe på at samfunnet rundt oss og politikerne forstår hva vi står oven for, at de forstår vår historie og ikke minst ønsker å sørge for at språket vårt vil leve, og at møteplassene ikke forsvinner.

**Valgkomiteen har utarbeidet et forslag til nytt kontrollkomité for perioden 2025–2028:**

**Medlem**
Lars Aksel Berge
Stavanger

Jeg er 64 år og jobber som førstekonsulent ved Informasjonsforvaltning seksjonen i Rogaland fylkeskommune. Jeg har tidligere hatt ulike verv i Norges Døveforbund og FFO, samt har jeg erfaring fra flere andre organisasjoner, både fra funksjonshemmede området, idrett og fagforening.

**Jeg har tidligere vært mangeårig leder av Stiftelsen Stavanger tegnspråksenter, og har blant annet følgende erfaringer:**

* Råd for funksjonshemmede i kommune og fylke
* Brukerrepresentant på en rekke områder, både nasjonalt og lokalt
* Er født CODA, men ble døv i 2006

**Eget engasjement:**

* Spesielt interessert i vedtektsarbeid
* Vil jobbe for økt brukermedvirkning
* Har hjerte for likemannsarbeid
* Har interessepolitisk engasjement, spesielt for universell tilgang til språk. Opptatt av at informasjon skal være tilgjengelig for alle i alle livsfaser og livssituasjoner

**Medlem**
Berit Emilie Sørnypan
Trondheim

Jeg er en 39 år gammel trønder som bor i Trondheim med samboer, en fireåring og våre to firbente. Jeg jobber som vernepleier i Trondheim kommune.

Jeg startet i Norges Døveforbunds barne- og ungdomskomité høsten 2003, og etter det har organisasjonsarbeidet ligget mitt hjerte nært. Med unntak av et opphold på tre år så har jeg hatt verv i alle år. Jeg har hatt mange fine år med NDFU og andre organisasjoner knyttet til tegnspråkmiljøet, men har også hatt lærerike år med Hyperion og KANDU.

18 år med organisasjonsarbeid har gitt meg erfaringer med at mye er likt i organisasjonene, men også flere måter å gjennomføre organisasjonsarbeidet på. I årenes løp har jeg både deltatt i og observert ulike diskusjoner rundt f.eks. tolkninger av vedtekter, spørsmål om habilitet og andre temaer som hører med i en organisasjon.

Jeg har erfaring med å se en sak fra flere perspektiver og samtidig vurdere opp mot lovverket. Jeg er trygg på det å skille mellom sak og person - noe som er viktig i et mindre miljø. Erfaring jeg har opparbeidet meg gjennom årene med verv er det jeg vil bidra med i kontrollkomiteen.

**Medlem**
Harald Oppigård
Møre og Romsdal

Jeg har jobbet frivillig gjennom 45 års virke innen døveorganisasjonen. Jeg valgt, som 20–åring, til NDF Møre og Romsdal som varamedlem, deretter har jeg vært som fast styremedlem og senere som styreleder.

Jeg har tidligere sittet i NDF som varamedlem i en periode og jeg har vært daglig leder i NDF Møre og Romsdal i 10 år. Nå er jeg pensjonist siden 2023, men jeg jobber fortsatt på timebasis hos NDF M&R som regnskapsfører.

Min erfaring i forbindelse med vedtekter er at jeg har jobbet og lagt fram forslag flere ganger både hos NDF M&R og Norges Døveforbund. Jeg mener det er en viktig jobb som kontrollkomiteen gjør og jeg har erfaring samt gode kontakter med folk som gjør at jeg passer inn i kontrollkomiteen.

**1. varamdlem**
Marte Kvinnegard
Oslo

Jeg er 27 år gammel. Jeg er utdannet jurist og jeg har vært med i kontrollkomitéen før. Min bakgrunn som jurist og tidligere erfaring fra kontrollkomitéen vil komme godt med i arbeidet som varamedlem for komitéen.

**2. varamedlem**
Lars Petter Lindman
Oslo

Jeg er 35 år, og bor i Løvenstad, jeg er medlem i NDF Oslo og jeg jobber som adjunkt. Jeg har vært vara i kontrollkomiteen siden 2019 og jeg trives med det.

**Valgkomiteen har utarbeidet et forslag til ny valgkomite for perioden 2025–2028:**

**Medlem**
Paal Richard Peterson

Oslo

Jeg er daglig leder for Døves Media, og ellers styremedlem i EUD, styremedlem i Døvemuseets venner og leder for Døves sjakkforening. Jeg har vært generalsekretær i Norges Døveforbund 2006–2010.

**Medlem**

Hedvig Sinnes

Stavanger

Jeg jobber og bor i Stavanger. Jeg har sittet i forbundsstyret i flere år og gjennom denne erfaringen har jeg opparbeidet en forståelse av hva som kreves for å styrke NDFs videre arbeid og fellesskap.

Med min bakgrunn og innsikt er jeg trygg på at jeg kan bidra til å identifisere de beste kandidatene for å føre arbeidet videre fra neste landsmøte.

Jeg ser frem til muligheten til å bidra i valgkomiteens arbeid.

**Medlem**

Rune Anda

Bergen

Jeg er nå pensjonist og har sittet noen perioder som styremedlem i NDF. Jeg har vært journalist i Døves Tidsskrift og jobbet som daglig leder i Bergen Døvesenter i 17 år.

Er i dag leder i museumsutvalget i Bergen Døvesenter.

**1. varamedlem**Katja Marita Aske Eidesen
Trondheim

Jeg er snart 39 år. Jeg bor i Trondheim, men man kan plutselig finne meg annen plass da jeg reiser rundt ifm. jobben. Jeg er nysgjerrig og liker å lære nye ting. Jeg er interessert i mennesker, små og store.

**2. varamedlem**
Erlend Holsen
Ålesund

Jeg er 53 år og bor i Ålesund. Jeg har to ungdommer som blir 15 og 18 år. Jeg har hatt styreverv i NDF Møre og Romsdal i mange år og sitter fortsatt i styret per dagens dato.